แบงก์ซีไอเอ็มบี ปิด4สาขา หนีCOVID-19
ธนาคาร ซีไอเอ็มบี ไทย แจ้งปิดทำการสาขาเซ็นทรัลพระราม 9 สาขาทองหล่อ สาขาจรัลสนิทวงศ์ และสาขาสำนักสีลม ตามมาตรการเพื่อป้องกันโรค COVID-19
18 มี.ค. 2563

ตามที่ ธนาคาร ซีไอเอ็มบี ไทย จำกัด (มหาชน) ได้รับการยืนยันผลการตรวจสอบในเช้าวันนี้ (18 มีนาคม 2563) ว่า มีพนักงาน Wealth Advisor ของธนาคาร 1 ราย ซึ่งปฏิบัติงานอยู่ที่อาคารสำนักงานใหญ่ ชั้น 20 ติดเชื้อไวรัส COVID-19 ซึ่งขณะนี้พนักงานคนดังกล่าว ได้รับการคัดแยกเพื่อรักษาและเฝ้าสังเกตอาการอย่างใกล้ชิด โดยได้ทำการ Self Quarantine ตามมาตรการและแนวทางของสาธารณสุขไปตั้งแต่เมื่อวันศุกร์ที่ 13 มีนาคม 2563 นั้น
เพื่อความปลอดภัยของลูกค้าและพนักงาน และเป็นไปตามมาตรการป้องกันการแพร่กระจายของโรค COVID-19 ของกรมควบคุมโรคติดต่อ กระทรวงสาธารณสุข เนื่องจากพนักงานรายดังกล่าวได้มีการเดินทางไปติดต่องานที่สาขาเซ็นทรัลพระราม 9 สาขาทองหล่อ สาขาจรัลสนิทวงศ์ และสาขาสำนักสีลม ในช่วง 14 วันที่ผ่านมาด้วย ดังนั้น ธนาคารจึงขอปิดทำการสาขาทั้ง 4 สาขาดังกล่าวข้างต้น เป็นเวลา 3 วัน ระหว่างวันที่ 18-20 มีนาคม 2563 เพื่อทำความสะอาดและกำจัดเชื้อโรคแบบ Big Cleaning รวมทั้งให้พนักงาน และเพื่อนร่วมงานที่ติดต่อเกี่ยวข้องใกล้ชิดทั้งหมด กักตัวเองในที่พักเพื่อเฝ้าสังเกตอาการเป็นเวลา 14 วัน โดยในขณะนี้ ยังไม่พบว่ามีพนักงานคนใดเข้าข่ายมีการติดเชื้อไวรัส COVID-19 แต่อย่างใด
ในระหว่างนี้ ลูกค้าของสาขาเซ็นทรัลพระราม 9 สาขาทองหล่อ สาขาจรัลสนิทวงศ์ และสาขาสำนักสีลม สามารถใช้บริการได้ที่สาขาใกล้เคียง หรือช่องทางบริการอื่น ๆ เช่น CIMB Thai Digital Banking, เครื่องฝากถอนเงินอัตโนมัติ, ATM หรือสามารถติดต่อสอบถาม CIMB Thai Care Center ?02-626 7777?
สำหรับอาคารสำนักงานใหญ่ ธนาคารได้ทำการปิดพื้นที่ทั้งชั้น 20 เป็นเวลา 3 วัน เพื่อทำความสะอาดแบบ Big Cleaning พร้อมการฉีดพ่นและอบความร้อนกำจัดเชื้อโรค ทั้งในพื้นที่ดังกล่าว และบริเวณใกล้เคียง ตลอดจนทุกจุดของอาคารที่พนักงานคนดังกล่าวอาจมีการสัมผัสทั้งหมดเป็นกรณีพิเศษ พร้อมทั้งให้พนักงานที่มีการติดต่อกับพนักงานคนดังกล่าวทั้งหมด กักตัวเองเพื่อเฝ้าระวังอาการ และทำงานจากที่บ้าน (work from home) เป็นเวลา 14 วันแทน นอกจากนี้ ยังดำเนินตามมาตรการที่เตรียมไว้โดยการให้พนักงานของสำนักงานใหญ่บางส่วน ทำงานจากที่บ้าน เพื่อลดความเสี่ยงอีกด้วย
ธนาคารให้ความสำคัญอย่างสูงสุดต่อความปลอดภัยและสุขภาพของพนักงาน ลูกค้า และผู้มาติดต่อทุกคน ดังนั้น จะดำเนินมาตรการต่าง ๆ ที่เกี่ยวข้องตามแนวทางของสาธารณสุขเพื่อเฝ้าระวังและควบคุมการแพร่กระจายของไวรัสอย่างเคร่งครัด โดยได้มีการรายงานถึงเหตุดังกล่าวต่อกระทรวงสาธารณสุขและหน่วยงานที่เกี่ยวข้องแล้ว
อนึ่ง ธนาคารขอยืนยันและให้ความมั่นใจว่า ลูกค้าประชาชนสามารถใช้บริการและติดต่อกับธนาคารทั้งอาคารสำนักงานใหญ่และทุกสาขาได้ตามปกติ โดยธนาคารมีแผนในการบริหารความต่อเนื่องทางธุรกิจ (Business Continuity Plan) รองรับ เพื่อการให้บริการแก่ลูกค้าได้อย่างต่อเนื่อง โดยในกรณีที่มีข้อมูลหรือสถานการณ์ใด ๆ ธนาคารจะได้มีการรายงานให้ทราบอย่างเป็นทางการต่อไป